RÅDETS AFGØRELSE (FUSP) 2018/2007

af 17. december 2018

om ændring af fælles aktion 2008/851/FUSP om Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 42, stk. 4, og artikel 43, stk. 2,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Den 10. november 2008 vedtog Rådet fælles aktion 2008/851/FUSP (1), som oprettede EU's militæroperation Atalanta (»Atalanta«).

(2) Den 30. juli 2018 vedtog Rådet afgørelse (FUSP) 2018/1083 (2), som ændrede fælles aktion 2008/851/FUSP og forlængede Atalanta indtil den 31. december 2020.

(3) Den 14. november 2018 vedtog FN's Sikkerhedsråd (UNSC) resolution 2444 (2018), som bragte mandatet for Somalia- og Eritreaovervågningsgruppen til ophør med virkning fra den 16. december 2018 og etablerede ekspertpanelet for Somalia med de samme opgaver i forhold til Somalia.

(4) Den 22. november 2018 nåede Den Udenrigs- og Sikkerhedspolitiske Komité (PSC) til enighed om, at Atalanta bør bemyndiges til at overføre oplysninger til Interpol og Europol, herunder personoplysninger opnået under den nuværende retlige ramme, som er indsamlet om illegale aktiviteter bortset fra piratvirksomhed i løbet af dens operationer til bekæmpelse af piratvirksomhed, alt imens Atalantas mandat forbliver uændret.

(5) PSC nåede også til enighed om, at der bør indsættes en bestemmelse i fælles aktion 2008/851/FUSP om den lovgivning, der finder anvendelse på videregivelse af personoplysninger i denne forbindelse.

(6) Fælles aktion 2008/851/FUSP bør derfor ændres i overensstemmelse hermed.

(7) I medfør af artikel 5 i protokollen om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager ikke i gennemførelsen af denne afgørelse og deltager derfor ikke i finansieringen af denne operation —

VEDTAGET DENNE AFGØRELSE:

Artikel 1 I fælles aktion 2008/851/FUSP foretages følgende ændringer: 1) Artikel 2, litra n), affattes således: »n) støtter på en måde, der stemmer overens med De Forenede Nationers havretskonvention, og inden for rammerne af de eksisterende midler og kapaciteter, ekspertpanelet for Somalias aktiviteter i henhold til UNSC's resolution 2444 (2018) ved at overvåge fartøjer, der mistænkes for at støtte piratnetværk, og underrette det nævnte panel.« 2) Artikel 15, stk. 4, affattes således: »4. Atalanta bemyndiges herved til at dele andre oplysninger end personoplysninger, som er indsamlet om illegale eller ulovlige maritime aktiviteter i løbet af operationerne til bekæmpelse af piratvirksomhed, med ekspanelet for Somalia og med CMF.« 3) I artikel 15 tilføjes følgende stykker: »5. Atalanta bemyndiges hermed til at videregive oplysninger, som er indsamlet om illegale aktiviteter bortset fra piratvirksomhed i løbet af dens operationer til bekæmpelse af piratvirksomhed, til Interpol i overensstemmelse med artikel 2, litra h), og til Europol i overensstemmelse med artikel 2, litra i). 6. Videregivelse af personoplysninger i henhold til artikel 2 foretages i overensstemmelse med lovgivningen i den medlemsstat, hvor det fartøj eller luftfartøj, der behandler sådanne personoplysninger, er registreret.«

Artikel 2 Denne afgørelse træder i kraft på dagen for vedtagelsen.

Udfærdiget i Bruxelles, den 17. december 2018. På Rådets vegne E. KÖSTINGER Formand

(1) Rådets fælles aktion 2008/851/FUSP af 10. november 2008 om Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster (EUT L 301 af 12.11.2008, s. 33).

(2) Rådets afgørelse (FUSP) 2018/1083 af 30. juli 2018 om ændring af fælles aktion 2008/851/FUSP om Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster (EUT L 194 af 31.7.2018, s. 142).